La secció primera del capítol quart de la Llei 13/2006, del 27 de juliol, de prestacions socials de caràcter econòmic, estableix cinc prestacions de dret subjectiu.
La quarta és destinada a atendre les despeses de manteniment de menors tutelats per la Generalitat.
L'article 22.2 estableix que tenen dret a la prestació regulada per aquest article els menors d'edat tutelats per la Generalitat que es troben en situació d'atenció en la pròpia família, acolliment en família extensa, inclòs l'acolliment preadoptiu, i acolliment en família aliena, inclòs també l'acolliment preadoptiu.
D'acord amb l'article 22.4 de la Llei 13/2006, del 27 de juliol, l'import de la prestació consisteix en una quantitat per menor d'edat acollit, establerta per la Llei de pressupostos, import que pot ampliar-se en base a determinats complements d'acord amb el que estableix l'article 22.5:.el Govern pot establir imports complementaris a la prestació per raó de discapacitat del menor o la menor d'edat, pel nombre de menors d'edat acollits o per qualsevol altra circumstància que requereixi una dedicació especial..
Atesa, per tant, la necessitat de fixar els imports complementaris i de conformitat amb el precepte establert;
A proposta de la consellera d'Acció Social i Ciutadania, vista la memòria justificativa de l'Institut Català de l'Acolliment i de l'Adopció, el Govern,
Acorda:.1 Fixar els conceptes i els imports pels quals es paguen els següents complements:
A. Per raó de discapacitat i/o dificultats de comportament del menor o la menor d'edat acollits sota mesura d'acolliment simple o preadoptiu:
Complement per dificultats de comportament o discapacitats no limitadores de l'autonomia personal: 195 euros al mes.
Complement per dificultats de comportament o discapacitats limitadores de l'autonomia personal: 545 euros al mes.
Als efectes d'aquest complement, s'entén que una discapacitat és limitadora de l'autonomia personal quan el grau de discapacitat s'hagi valorat en un 65% o més, de conformitat amb el barem de valoració dels graus i nivells de dependència (BVD) publicat mitjançant Reial decret 504/2007, de 20 d'abril.
B. Pel nombre de menors d'edat acollits sota mesura protectora d'acolliment simple en família aliena inscrita en el Registre de famílies per a l'acolliment simple:
a) Acolliment de 2 menors: 160 euros al mes per família;
b) Acolliment de 3 menors: 480 euros al mes per família;
c) Acolliment de 4 menors: 640 euros al mes per família;
d) Acolliment de 5 menors: 960 euros al mes per família
Complement per acolliments de 6 o més menors
a) Quan s'acullin 6 o més menors, s'atorgarà un complement per cada un dels menors, en funció de la seva edat:
0 a 9 anys: 520 euros al mes per menor
10-14 anys: 485 euros al mes per menor
15-18 anys: 455 euros al mes per menor
Aquest complement per acolliments de 6 o més menors és incompatible amb qualsevol dels altres complements previstos en aquest Acord de Govern, excepte amb el complement educatiu.
C. Altres complements pels menors sota mesura protectora d'acolliment simple en família aliena inscrita en el Registre de famílies per a l'acolliment simple:
Ajut al desplaçament per visites amb la família biològica: 97 euros al mes.
Aquest ajut complementari es dóna quan la persona o persones en qui ha estat delegada la guarda acompanya el menor a les visites amb la seva família biològica o és el menor que es desplaça.
Aquest ajut es dóna a les persones en qui ha estat delegada la guarda, per l'acoblament familiar.
Ajut per urgència i diagnòstic: 545 euros al mes.
Aquest ajut s'atorga per compensar la disponibilitat de la persona o persones en qui ha estat delegada la guarda i la col·laboració en la situació de diagnòstic.
És incompatible amb qualsevol dels altres complements previstos en el present Acord de Govern, excepte amb el complement educatiu.
L'acolliment d'urgència i diagnòstic substitueix l'ingrés de l'infant en un centre d'acolliment.
Durant el temps que dura l'estudi de les circumstàncies socials, familiars i psicològiques de l'infant per part de l'equip tècnic competent i es proposa de manera definitiva la mesura més adequada per aquest infant, la persona o persones en qui ha estat delegada la guarda, que rep informació i formació específica per aquest acolliment, tindrà acollit l'infant donant-li atenció i protecció de manera individualitzada.
L'inici del cobrament d'aquest ajut està determinat per la resolució de constitució d'aquesta mesura i la fi quan es deixi sense efectes la mateixa mesura.
Suport a la reintegració familiar en acolliments simples de curta durada: 320 euros al mes.
Aquest ajut s'aplica en els casos on s'estableix un retorn del menor amb la seva família biològica, en un període màxim de dos anys, a partir de la data de la constitució de l'acolliment familiar.
D. Altres complements pels menors sota mesura protectora d'acolliment simple o preadoptiu.
Complement educatiu: 7 euros al mes per menor.
Aquest ajut s'abona a la persona o a les persones en qui ha estat delegada la guarda i s'aplica a aquelles famílies acollidores que tenen a la seva llar un infant o jove, de zero a 18 anys, en els casos d'acolliment simple i en els casos d'acolliment preadoptiu.
Disposar la publicació d'aquest Acord al Diari Oficial de la Generalitat de Catalunya.
Barcelona, 29 de setembre de 2009